Pohjoisen poronhoitoalueella porokellon kilkatus varoittaa nyt autoilijoita tiellä kuljeskelevista poroista. Lapin ELY-keskus on jakanut vapaaehtoisille ammattiautoilijoille testauskäyttöön mobiiliteknologiaa hyödyntävän varoitusjärjestelmän. Järjestelmän on ottanut käyttöönsä myös ylitorniolainen taksinkuljettaja Pekka Pukema.

– Kun me huomaamme porot jossakin, painamme hälytystä. Kaikki laitteen omaavat 750 metrin säteellä kuulevat sen hälytyksen ja valpastuvat sen mukaan.

Se on aina ongelma, kun sattuu kolahtahmaan. Pekka Pukema

Tavoitteena miljoonasäästöt

Tällä hetkellä laitteita on koekäytössä reilut pari sataa ja tarkoitus on saada levitettyä ammattiautoilijoille kaikkiaan tuhat laitetta. Varoitusjärjestelmän vastaanotto on ollut positiivinen, sillä porokolarit aiheuttavat kustannuksia.

– Se on aina ongelma, kun sattuu kolahtahmaan. Autot joutuvat remonttiin ja ovat pois liikenteestä. Porokolarit nostavat kustannuksia sekä vakuutusmaksuja, Pukema harmittelee.

Järjestelmä tuottaa alkuvaiheessa kustannuksia, mutta myöhemmässä vaiheessa sillä on tarkoitus saada aikaan tuntuvat säästöt.

– Kokeiluvaiheessa tähän on varattu noin 500 000–700 000 euroa, kun laitteita jaetaan ilmaiseksi ja ohjelmistoja kehitetään. Kehittämisvaiheessa tämä tietenkin maksaa enemmän, mutta sen jälkeen ylläpito on edullista, Lapin ELY-keskuksen ylijohtaja Pirkko Saarela kertoo.

Tulevaisuudessa järjestelmän avulla voitaisiin säästää miljoonia euroja.

– Tällä hetkellä porovahingoista korvataan noin 2,6 miljoonaa euroa vuosittain ja ajoneuvojen osalta 15–20 miljoonaa euroa. Tämän puolittaminen tietysti merkitsee yli kymmenen miljoonan euron vuosittaisia säästöjä, Saarela laskee.

Sovellukselle voisivat avautua maailmanlaajuiset markkinat

Saarelan mukaan järjestelmällä voisi olla mahdollisuudet myös maailmanlaajuisille markkinoille.

Joka paikassa missä on ihmisiä ja autoja, on todennäköisesti myös tielle säntääviä eläimiä. Eli markkinamahdollisuudet olisivat globaalit. Pirkko Saarela

– Ainakin itselläni toiveet ovat tällä hetkellä suuret, koska erilaiset mobiilisovellukset ovat nykysin erittäin yleisiä. Joka paikassa missä on ihmisiä ja autoja, on todennäköisesti myös tielle säntääviä eläimiä. Eli markkinamahdollisuudet olisivat globaalit, jos kaikki onnistuisi.

Taksia ajava Pekka Pukema on päässyt jo hyödyntämään hänellä muutaman viikon käytössä ollutta järjestelmää. Hän on lähettänyt sekä vastaanottanut varoituksia ja ehtinyt hiljentää tämän ansiosta ajoissa porojen ollessa tiellä. Erikoinen kellon ääni ei jää autossa huomaamatta.

– Se poikkeaa täysin kaikista muista hälytysjärjestelmistä, sen kyllä huomaa heti. Jopa asiakkaatkin kysyvät, että mikäs se tuo oli – no poron kello.

Tavoitteena on, että porokello olisi kaikkien tienkäyttäjien saatavilla mobiilisovelluksena syksyllä 2017.